CELEX: C2006/165/54
Language: el
Date: 2006-07-15 00:00:00
Title: Υπόθεση T-130/06: Προσφυγή της  3ης Μαΐου 2006  — Drax Power Ltd κ.λπ. κατά Επιτροπής

15.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/27
            
         Προσφυγή της 3ης Μαΐου 2006 — Drax Power Ltd κ.λπ. κατά Επιτροπής
   (Υπόθεση T-130/06)
   (2006/C 165/54)
   Γλώσσα διαδικασίας: η αγγλική
   Διάδικοι
   
      Προσφεύγουσες: Drax Power Ltd (Selby, Ηνωμένο Βασίλειο), Great Yarmouth Power Ltd (Swindon, Ηνωμένο Βασίλειο), International Power Plc (Λονδίνο, Ηνωμένο Βασίλειο), Npower Copgen Ltd (Swindon, Ηνωμένο Βασίλειο), RWE Npower Plc (Swindon, Ηνωμένο Βασίλειο), ScottishPower Generation Ltd (Γλασκώβη, Ηνωμένο Βασίλειο), Scottish and Southern Energy Plc (Perth, Ηνωμένο Βασίλειο) (εκπρόσωποι: I. Glick, QC, και M. Cook, Barrister)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής C (2006) 426 τελικό, της 22ας Φεβρουαρίου 2006, περί της προτεινομένης τροποποιήσεως του εθνικού σχεδίου για την κατανομή δικαιωμάτων εκπομπής αερίων θερμοκηπίου που υπέβαλε το Ηνωμένο Βασίλειο της Μεγάλης Βρετανίας και της Βόρειας Ιρλανδίας·
            
         
               —
            
            
               να καταδικάσει την Επιτροπή στα δικαστικά έξοδα των προσφευγουσών.
            
         Ισχυρισμοί και κύρια επιχειρήματα
   Στις 10 Νοεμβρίου 2004, το Ηνωμένο Βασίλειο γνωστοποίησε στην Επιτροπή την πρόθεσή του να τροποποιήσει το προσωρινό εθνικό σχέδιο κατανομής δικαιωμάτων εκπομπής αερίων θερμοκηπίου. Το Ηνωμένο Βασίλειο στράφηκε κατά της αποφάσεως με την οποία η Επιτροπή έκρινε απαράδεκτη την προταθείσα τροποποίηση και, κατόπιν αυτού, η απόφαση ακυρώθηκε από το Πρωτοδικείο με την απόφασή του της 23ης Νοεμβρίου 2005 (1).
   Κατόπιν αυτής της ακυρώσεως, η Επιτροπή εξέδωσε νέα απόφαση με την οποία έκρινε απαράδεκτη την προταθείσα τροποποίηση. Οι προσφεύγουσες στρέφονται πλέον κατά της αποφάσεως αυτής.
   Οι προσφεύγουσες κατέχουν, άμεσα ή μέσω των θυγατρικών τους, εγκαταστάσεις παραγωγής ηλεκτρικής ενέργειας που εμπίπτουν στο πεδίο εφαρμογής της Οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (2). Η προταθείσα τροποποίηση του εθνικού σχεδίου κατανομής θα είχε ως συνέπεια μια σημαντική αύξηση των δικαιωμάτων σε σχέση με όσα κατανέμονται προς το παρόν.
   Προς στήριξη της προσφυγής τους, οι προσφεύγουσες ισχυρίζονται ότι η προσβαλλόμενη απόφαση αντιβαίνει στην απόφαση του Πρωτοδικείου της 23ης Νοεμβρίου 2005 και ότι τα ζητήματα που εγείρει η προσβαλλόμενη απόφαση καλύπτονται από δεδικασμένο.
   Κατά τις προσφεύγουσες, κακώς έκρινε η Επιτροπή ότι η, καθοριζομένη με το άρθρο 11, παράγραφος 1, της οδηγίας, ημερομηνία της 30ής Σεπτεμβρίου 2004 συνιστά την καταληκτική ημερομηνία δεσμευτικής προθεσμίας και ότι δεν επιτρέπεται στα κράτη μέλη να προτείνουν τροποποιήσεις των εθνικών τους σχεδίων κατανομής εκτός από αυτές που επιβάλλονται με απόφαση της Επιτροπής.
   Οι προσφεύγουσες ισχυρίζονται επίσης ότι οι ανησυχίες που εκφράζονται σχετικά με τη λειτουργία του συστήματος εμπορίας δικαιωμάτων εκπομπής είναι υπερβολικές και δεν δικαιολογούν την απόρριψη της προταθείσας τροποποιήσεως.
   
      (1)  Απόφαση του Πρωτοδικείου της 23ης Νοεμβρίου 2005, T-178/05, Ηνωμένο Βασίλειο κατά Επιτροπής, η οποία δεν έχει δημοσιευθεί ακόμη στη Συλλογή.
   
      (2)  ΕΕ 2003, L 275, σ. 32